text: lægekonsulent
  
  publiceret: 2021-04-06 15:40:56+02:00
  En lægekonsulent er en læge, der bistår myndigheder og organisationer med lægefaglig rådgivning. Det kan fx være i kommuner, forsikrings- og pensionsselskaber, Arbejdsmarkedets Erhvervssikring, Ankestyrelsen mv.
  I kommunernes jobcentre fungerer lægekonsulenter bl.a. som socialmedicinske rådgivere ved sager om sygedagpenge, kontanthjælp, merudgifter mv. I nogle kommuner er denne funktion sammenlagt med forebyggende undersøgelser af børn og unge ved skolealderens begyndelse og afslutning (tidligere betegnet skolelægeordning) samt rådgivning vedrørende smitterisiko, indeklima og miljø i en ansættelse som kommunallæge, i større kommuner i form af en fuldtidsansættelse.
  I sager om fleksjob og førtidspension, ressourceforløb og nogle sager om jobafklaringsforløb skal kommunen i stedet anvende rådgivning fra regionens sundhedskoordinator, der som regel er en læge fra den regionale socialmedicinske enhed. 
  Forsikringsselskaber gør ligeledes brug af rådgivende lægekonsulenter (se forsikringsmedicin).